**tristețea mea de joi seara**

*Adrian CREȚU*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

tristețea mea de joi seara

mi-a intrat adânc

în măduva oaselor

de prea mult timp -

o simt în fiecare dimineață

când mă trezesc

și apoi în fiecare seară

când mă chinui să adorm

tristețea mea de joi seara

nu este nici măcar

a mea

este tristețea omului

postmodern

de pretutindeni

pe care o aud

o simt

și o miros

în orice atom de materie

și particulă de praf

oriunde fug prin lume

încercând să tot scap de ea

atât de plictisit

din cauza rutinei

a alergăturii

și al inutilului instalat implacabil

în cele mai mărunte

lucruri pe care le fac

și chinuit să țin pasul

cu ritmul tot mai rapid

al acestui secol minune

în care unii zic

că sunt norocos să exist

sunt nevoit să mă întorc

zi de zi

la nenorocita mea de tristețe

de joi seara

care nici măcar nu este a mea